Jeg kan skrive under på, at det er travlt og opslidende at være folketingskandidat i en tid, hvor valgrygterne sender én i nærmest konstant beredskab. Så jeg vil sige folketingskandidat for Venstre, Morten Dahlin, en stor tak for at finde tid til at sætte sig godt ind i lidt af vores politik – og selvfølgelig udlægge den, som han ser den.

Som tidligere medlem af og opstillet for Venstre er jeg godt inde i Venstres politik, og jeg glæder mig til at dyrke mulighederne for et bredt samarbejde på tværs af de såkaldte ’blokke’. Kun ved et sådan kan vi skabe holdbare løsninger på de store udfordringer, vi som samfund står overfor. Og her er fem områder, hvor jeg håber, vi kan finde begyndelsen til et samarbejde med Venstre.

Heri har Venstre helt ret. Det er også derfor, at Alternativet er åbne over for, at skatten på arbejde bliver sat ned, men det vigtige for os er, at den især kommer ned på de laveste indkomster – hvilket faktisk vil øge det økonomiske incitament til at arbejde. Vi vil dog noget mere end det. For os er det nemlig afgørende, at det at arbejde skal kunne betale sig på alle de områder, der er vigtige for os som mennesker.